《送昭敏首座》
宋代·释重显

君不见，鹫峰胜集，百万茫茫等闲过，坏衲之外皆清堕。

君又不见，熊岭孤运，岁月索索艰难生，深雪之中有一个。

宛转流落千馀年，危分崄布空平阗。

弁龙蛇兮眼何正，擒虎兕兮机不全。石窗四顾沧溟窄，寥寥不许白云白。

掣断金锁天麒麟，高举铁鞭击三百。犹轻舍，争知也，别有七星光斗射。

风前把欲赠行人，将报不平绕天下。